England First Party

Plaid genedlaetholgar Seisnig fechan yw'r England First Party (EFP) (Plaid Lloegr yn Gyntaf). Roedd ganddi ddau gynghorydd ar Gyngor Blackburn gyda Darwen rhwng 2006 a 2007. Mae'n cael ei chyfrif yn blaid asgell dde eithafol ac mae rhai yn ei disgrifio fel plaid neo-Natsïaidd.

Fe'i ffurfiwyd yn 2004 gan Mark Cotterill a fu'n sylfaenydd ac ymgeisydd Ffrindiau Americanaidd Plaid Genedlaethol Prydain (BNP). Beth bynnag, dechreuodd ef anghytuno â Phlaid Genedlaethol Prydain yn wleidyddiol, ac felly sefydlodd EFP ar ôl gadael Plaid y Cenedlaetholwyr Gwyn (White Nationalist Party).

Mae Plaid Lloegr yn Gyntaf wedi beirniadu cenedlaetholdeb Prydeinig ac yn cefnogi cenedlaetholdeb Seisnig. Roedd y mwyafrif o'u haelodau yn gynaelodau o Blaid Genedlaethol Prydain, fel ei hymgeisydd, Mark Cotterill.

Mae Plaid Lloegr yn Gyntaf hefyd yn credu mai goddefgarwch tuag at bobl hoyw sy'n gyfrifol fod yr afiechyd AIDS yn lledu. Liberalism Is Evil And Here Is The Proof  Gwefan EFP. Adalwyd 04-05-2009

Polisïau
Mae polisïau'r blaid ar gyfer Lloegr yn cynnwys: Maniffesto byr yr EFP 
 Atal mewnfudo a chychwyn rhaglen i anfon pob "mewnfudwr an-Ewropeaidd" yn ôl i'w gwledydd gwreiddiol.
 Sefydlu Lloegr annibynnol gyda'i senedd ei hun "o fewn Ynysoedd Prydeinig ffederal".
 Adfer y gosb eithaf am bobl a geir yn euog o lofruddio, pedoffilia a theyrnfradwriaeth.
 Adfer cosb corfforol am droseddau fel lladrad tŷ, troseddau rhywiol a delio mewn cyffuriau.
 Lloegr i dynnu allan o Undeb Ewrop a bod yn annibynnol.
 Cael gwared ar bob "ffydd a chrefydd an-Ewropeaidd ynghyd â chael gwared o'u holl mosgiau a themlau".
 Diddymu'r BBC a chyrff eraill am ei fod yn "rhy ryddfrydig".

Cyfeiriadau

Dolenni allanol
 Gwefan swyddogol 

Categori:Cenedlaetholdeb Seisnig
Categori:Neo-Natsïaeth
Categori:Pleidiau gwleidyddol yn Lloegr
Categori:Pleidiau cenedlaetholgar